
LIETUVOS RESPUBLIKOS
VISUOMENĖS INFORMAVIMO ĮSTATYMO 29 STRAIPSNIO PAKEITIMO
Į S T A T Y M A S

1997 m. rugsėjo 25 d. Nr. VIII-427
Vilnius

(Žin., 1996, Nr. 71-1706, Nr. 121-2848)

1 straipsnis. 29 straipsnio 3 dalies papildymas ir 5 dalies pakeitimas
1. 29 straipsnio 3 dalį papildyti sakiniais „Taryba turi teisę atsistatydinti nepasibaigus kadencijai. Jeigu taryba atsistatydina, nutrūksta tarybos ir visų tarybos narių įgaliojimai“ ir šią dalį išdėstyti taip:
„3. Aukščiausiasis Lietuvos nacionalinio radijo ir televizijos valdymo organas yra taryba , sudaroma 3 metams iš 15 asmenų. Savo atstovus į Lietuvos nacionalinio radijo ir televizijos tarybą deleguoja šios meno kūrėjų bei visuomenės organizacijos: Lietuvos architektų sąjunga, Lietuvos dailininkų sąjunga, Lietuvių kalbos draugija, Lietuvių katalikų mokslo akademija, Lietuvos kinematografininkų sąjunga, Lietuvos kompozitorių sąjunga, Lietuvos periodinės spaudos leidėjų asociacija, Lietuvos pramonės, prekybos ir amatų rūmų asociacija, Lietuvos rašytojų sąjunga, Lietuvos Respublikos piliečių chartija, Lietuvos šeimos centras, Lietuvos teatro sąjunga, Lietuvos teisininkų draugija, Lietuvos žurnalistų draugija, Lietuvos žurnalistų sąjunga. Lietuvos nacionalinio radijo ir televizijos tarybos sudarymą organizuoja Seimo Švietimo, mokslo ir kultūros komitetas. Taryba turi teisę atsistatydinti nepasibaigus kadencijai. Jeigu taryba atsistatydina, nutrūksta tarybos ir visų tarybos narių įgaliojimai.“
2. 29 straipsnio 5 dalyje po žodžių „ir struktūrą“ įrašyti žodžius „tarybos įgaliojimų laikui“, vietoj žodžių „taip pat tvirtina jo pavaduotojus“ įrašyti žodžius „generalinio direktoriaus teikimu skiria ir atleidžia jo pavaduotojus“ ir šią dalį išdėstyti taip:
„5. Taryba tvirtina Lietuvos nacionalinio radijo ir televizijos programų mastus ir struktūrą, tarybos įgaliojimų laikui konkurso būdu skiria ir atleidžia generalinį direktorių, generalinio direktoriaus teikimu skiria ir atleidžia jo pavaduotojus.“


Vadovaudamasis Lietuvos Respublikos Konstitucijos 71 straipsnio antrąja dalimi, skelbiu šį Lietuvos Respublikos Seimo priimtą įstatymą.

